Кваліфікацыя_да_чэмпіянату_свету_па_снукеры_2014
Пяты дзень (12 красавіка)
У пяты гульнявы дзень кваліфікацыі было згуляна восем з шаснаццаці матчаў трэцяга раўнда на працягу дзвюх сесій. 36-ы сеяны турніру Том Форд сустракаўся з 19-гадовым бельгійцам Луком Брэсэлем. Форд зрабіў дзве паўсоценныя серыі ў першых шасці партыях, 68 і 85 балаў, але яго сапернік шмат памыляўся і дазволіў Тому павесці ў ліку 6:0, пасля чаго выйграў сёмы фрэйм і размачыў лік. Форд зрабіў сэнчуры, 101 бал, у восьмым фрэйме, а пазней узяў дзявятую партыю і скончыў першую палову матча з пераважным лідарствам 8:1. Лука не сумеў знайсці сваю гульню і ў другой сесіі і, набраўшы толькі 7 ачкоў у двух наступных фрэймах, вылецеў з турніру з лікам 1:10. 33-ці сеяны турніру Эндру Хігінсан гуляў супраць прадстаўніка Нарвегіі Курта Мэфліна. 36-гадовы англічанін выйграў стартавы фрэйм з пераможнай серыяй у 65 балаў, пасля чаго Курт узяў дзве доўгія наступныя партыі і выйшаў наперад. Хігінсан пакінуў за сабой наступны фрэйм з брэйкамі ў 42 і 91 ачко, на што нарвежац адказаў падыходамі ў 62 і 60 балаў у пятай партыі. Пасля гэтага брытанскі снукерыст выйграў чатыры заключныя фрэймы першай сесіі з найвышэйшай серыяй у 46 ачкоў і зрабіў лік 6:3 на сваю карысць. У пачатку другой часткі паядынку Хігінсан выйграў дзве стартавыя партыі з серыямі ў 87 і 60 балаў, дазволіўшы саперніку набраць толькі 19 ачкоў, і павялічыў свой адрыў да пяці фрэймаў. На старце дванаццатай партыі Мэфлін аформіў серыю ў 48 балаў, але аддаў пазіцыю саперніку, які здолеў набраць 68 ачкоў за падыход, а пазней давесці фрэйм да перамогі на каляровых шарах. З брэйкам у 90 балаў у наступнай партыі Хігінсан усталяваў разгромную перамогу над Мэфлінам з лікам 10:3 і выйшаў у апошні кваліфікацыйны раўнд. Англічанін Альфрэд Бёрдэн сустракаўся з 89-м сеяным турніру 22-гадовым суачыннікам Кайрэнам Уілсанам. Малады ігрок дамінаваў у пачатку гульні, выйграўшы тры першыя фрэймы з серыямі ў 84 і 56 ачкоў. З брэйкам у 75 балаў Бёрдэн пакінуў за сабой чацвёртую партыю, пасля чаго яго сапернік узяў верх яшчэ ў чатырох фрэймах з вышэйшай серыяй у 57 ачкоў і зрабіў лік 7:1. Альфі аформіў брэйк у 73 ачкі ў дзявятай партыі, а пазней выйграў стартавы фрэйм другой сесіі на каляровых шарах і скараціў адставанне да ліку 3:7. Кайрэн прадэманстраваў выдатную гульню ў трох апошніх партыях і з серыямі ў 90, 66, 62 і 62 балы давёў паядынак да перамогі з лікам 10:3. 45-ы сеяны Джэймі Джонс гуляў супраць індыйскага снукерыста Адыт’і Мехты і выканаў сэнчуры, 108 ачкоў, у першым фрэйме. У наступных партыях ішла жорсткая барацьба, а пры ліку 2:2 валіец выйграў пяты фрэйм з падыходамі ў 68 і 40 балаў. У пачатку шостай партыі Мехта здзейсніў серыю ў 49 балаў, на якую Джэймі адказаў падыходам у 40 ачкоў, але пазней індыйскі ігрок давёў фрэйм да перамогі на каляровых і зраўняў лік у матчы — 3:3. Адыт’я зрабіў брэйк у 42 ачкі ў пачатку сёмай партыі і павёў з лікам 48:1, але Джонс паказаў выдатную абарончую гульню і, зарабіўшы 32 штрафныя балы, пакінуў за сабой фрэйм, пасля чаго выйграў яшчэ дзве партыі з серыямі ў 50 і 44 ачкі, скончыўшы першую сесію з лікам 6:3 на сваю карысць. Джэймі Джонс выйграў і дзясяты фрэйм матча, але яго сапернік быў мацнейшы ў дзвюх наступных партыях з брэйкамі ў 48, 45 і 43 ачкі. Снукерыст з Уэльса ўзяў наступны фрэйм з брэйкам у 65 ачкоў і зрабіў лік 8:5. Індыец выканаў серыю ў 42 ачкі ў пачатку чатырнаццатай партыі, а пазней павёў у ліку 47:1, але яго праціўнік здолеў выраўняць становішча і выйграць яшчэ адзін фрэйм з пераможнай серыяй у 32 балы, пасля чаго здзейсніў падыход у 31 ачко ў пятнаццатым фрэйме пры ліку 28:47 і аформіў перамогу ў матчы з лікам 10:5. 117-ы сеяны чэмпіянату Алекс Борг з Мальты сустракаўся ў трэцім раўндзе кваліфікацыі з Джэймі Коўпам, які два разы ў сваёй кар’еры дахадзіў да 1/8 фіналу ў Крусібле. 44-гадовы мальтыец перамог у стартавым фрэйме, набраўшы 28 штрафных балаў, пасля чаго ігракі абмяняліся наступнымі партыямі, а Джэймі Коўп пакінуў за сабой чацвёрты і пяты фрэймы з брэйкамі ў 75 і 56 ачкоў і выйшаў наперад з лікам 3:2. Борг зраўняў лік, а ў сёмай партыі здзейсніў серыю ў 70 балаў, а пазней англічанін выйграў наступны фрэйм з брэйкам у 70 ачкоў і зрабіў лік 4:4. У заключнай партыі першай часткі матча Алекс зрабіў брэйк у 45 балаў і павёў у ліку 53:0, але яго сапернік, дзякуючы некалькім падыходам, выйграў фрэйм на апошнім чорным шары і вярнуў сабе лідарства. Мальтыйскі снукерыст выйграў дзясятую партыю з серыяй у 49 балаў, пасля чаго Коўп пакінуў за сабой два наступныя фрэймы, аформіўшы серыю ў 90 балаў у дванаццатай партыі, і зрабіў лік 7:5 на сваю карысць. У выніку двух цяжкіх трынаццатага і чатырнаццатага фрэймаў Борг зноў сумеў зраўняць лік у матчы, пасля чаго пачаў наступную партыю з брэйка ў 38 ачкоў. Пасля гэтага Джэймі Коўп здзейсніў выдатную канцоўку матча, дазволіўшы апаненту набраць толькі 11 балаў, і выйграў тры заключныя фрэймы з пераможным брэйкам у 97 ачкоў у семнаццатай партыі, выйшаўшы ў заключны кваліфікацыйны раўнд чэмпіянату свету. 80-ы сеяны Крэйг Стэдмэн, які выбіў з турніру Стыва Дэвіса, сустракаўся з Дэчаватам Пумджаенгам з Тайланда, які быў у 1/8 фіналу чэмпіянату свету ў 2013 годзе. Англічанін выйграў дзве стартавыя партыі з вышэйшай серыяй у 59 ачкоў, пасля чаго таец выйграў трэцюю партыю з падыходамі ў 31 і 39 балаў. Стэдмэн пачаў чацвёрты фрэйм з падыходу ў 45 балаў, але тайскі снукерыст зрабіў выдатную серыю ў 88 ачкоў і зраўняў лік у матчы, а таксама ўзяў верх у пятым фрэйме з брэйкам у 43 ачкі. Крэйг зрабіў лік 3:3 з серыяй у 58 балаў у шостай партыі, а ў сёмай Пумджаенг набраў 40 балаў на старце, а пазней давёў фрэйм да перамогі з пераможным паўсоценным брэйкам у 52 балы. У канцы першай сесіі ігракі абмяняліся фрэймамі, і лік стаў 5:4 на карысць Дэчавата. ігрок з Тайланда дамінаваў у стартавай партыі другой паловы паядынку, а тасама вёў у ліку ў адзінаццатым фрэйме, але Крэйг Стэдмэн здолеў зрабіць лік 5:6, перамогшы ў партыі з пераможным брэйкам у 35 балаў. Пумджаенг выйграў яшчэ дзве партыі з найвышэйшым брэйкам у 77 балаў і павялічыў свой адрыў да трох ачкоў, пасля чаго 31-гадовы брытанскі ігрок дамінаваў у чатырнаццатым фрэйме і зрабіў лік 6:8. Пасля гэтага Дэчават больш упэўнена гуляў у дзвюх наступных партыях і, выйграўшы іх, давёў паядынак да перамогі з лікам 10:8. Сапернікам Джымі Робертсана, які гуляў у Крусібле ў 2011 годзе, быў шатландзец Энтані Мак-Гіл, які ў сезоне 2013/2014 дайшоў да чвэрцьфіналу адкрытага чэмпіянату Індыі. Пры ліку 8:16 у стартавай партыі Робертсан аформіў серыю ў 56 балаў, на што яго сапернік адказаў клірэнсам у 51 ачко і адкрыў лік у матчы. Пасля гэтага англічанін здолеў узяць верх у дзвюх наступных партыях, набраўшы ў трэцім фрэйме 21 штрафоне ачко, а Мак-Гіл выйграў чацвёрты фрэйм на апошнім ружовым шары і зрабіў лік 2:2. Джымі дамінаваў у пятым фрэйме, але шатландскі снукерыст выдатна правёў тры наступныя партыі і зрабіў лік 5:3 на сваю карысць з серыямі ў 61, 92 і 78 балаў. Мак-Гіл працягнуў серыйны снукер, аформіўшы 65 ачкоў на старце дзявятага фрэйма, але праціўнік сумеў адыграць адставанне і, скараціўшы адставанне да аднаго бала да канца першай паловы матча, пакінуць за сабой партыю, дзякуючы двум выніковым падыходам да стала. Робертсан пачаў другую сесію з брэйка ў 52 ачкі, на які яго апанент адказаў серыяй у 51 бал, пасля чаго давёў партыю да перамогі. За снукерыстам з Англіі застаўся наступны фрэйм, дзякуючы дзвюм паўсоценным серыям — 67 і 61. Мак-Гіл выйграў дванаццатую партыю з пераможным брэйкам у 41 ачко, пасля чаго Джымі перамог у двух наступных фрэймах з серыямі ў 62 і 49 балаў і зраўняў лік у матчы — 7:7. Мак-Гіл зноў сумеў выйсці наперад, выканаўшы брэйк у 82 ачкі, але Робертсан дамінаваў у шаснаццатым фрэйме, і лік стаў 8:8. Шатландзец выйшаў наперад і наблізіўся да выхаду ў трэці раўнд на адлегласць у адну партыю, аформіўшы серыю ў 60 балаў, але Джымі Робертсан дамінаваў у васемнаццатым фрэйме, зраўняўшы лік, а ў вырашальнай партыі выдрапаў паядынак з падыходамі ў 39 і 64 бала. У чарговым матчы ўзроставых снукерыстаў 44-гадовы Пітэр Лайнс, які прымаў удзел у чэмпіянаце свету 1998 года, сустракаўся з 43-гадовым шатландцам Аланам Мак-Манусам, паўфіналістам сусветных першынстваў 1992 і 1993 гадоў. Лайнс дамінаваў у стартавым фрэйме і адкрыў лік у паядынку, пасля чаго Мак-Манус выйграў дзве наступныя партыі з вышэйшым брэйкам у 77 ачкоў. Пры ліку 24:42 у чацвёртым фрэйме Пітэр выйграваў у тактычнай барацьбе, набраўшы 31 штрафное ачко, але гэтага не хапіла, каб перашкодзіць шатландцу выканаць пераможную серыю ў 33 балы і выйграць партыю з лікам 75:74. Англійскі снукерыст дамінаваў у двух наступных фрэймах і зраўняў лік да 3:3. Мак-Манус пакінуў за сабой сёмую партыю, нягледзячы на серыю яго саперніка ў 46 балаў, але два заключныя фрэймы дасталіся Лайнсу, які выйшаў наперад з лікам 5:4. Англічанін пачаў другую палову матча з серыі ў 46 ачкоў, пасля чаго давёў чарговы фрэйм да перамогі, а таксама дамінаваў у наступнай партыі, зрабіўшы лік 7:4 на сваю карысць. Пасля гэтага Алан Мак-Манус здолеў пачаць камбэк і, выйграўшы тры наступныя фрэймы ў пазіцыйнай барацьбе, зраўняў лік у матчы. Шатландзец выйшаў наперад з падыходамі ў 31 і 25 ачкоў у наступнай партыі, а ў шаснаццатым фрэйме выканаў паўсоценную серыю, 59 балаў, і зрабіў лік 9:7, такім чынам выйграўшы 5 партый запар. Пітэр Лайнс упэўнена гуляў у наступным фрэйме, а таксама пачаў брэйк у васемнаццатым, але памыліўся, набраўшы 21 бал. Алан здзейсніў пераможную серыю ў 69 ачкоў і выйшаў у чацвёрты кваліфікацыйны раўнд чэмпіянату на двухразовага чэмпіёна свету Марка Уільямса.